《次韵同院晚春 其二》
宋代·李正民

华年衮衮似江波，更被閒愁暗折磨。懒逐西园飞皂盖，却寻严濑听新歌。

春光不为干戈减，花发长嗟风雨多。已束轻装增别恨，竹林高会阻经过。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。